
PNL a plătit anul trecut 45,9 milioane de lei (9 milioane de euro) 
către trei agenţii de publicitate pentru apariţia unor articole 
favorabile pe diferite site-uri. O singură agenţie a încasat aproape 
41 de milioane de lei. Membrii conducerii PNL, cu excepţia lui 
Nicolae Ciucă şi Lucian Bode, nu ştiu cum s-au utilizat banii, susţin 
surse din partid. 


Scopul PNL este ca mesajele partidului să fie preluate de site-urile 
cu care încheie contracte, recunosc liderii liberali. Mecanismul 
este următorul: partidul primeşte bani de la bugetul de stat, 
încheie un contract cu o agenţie intermediară, care are rolul de a 
încheia mai departe contracte cu site-urile, în special cele ale 
televiziunilor. Partidele încalcă legea dacă încheie contracte direct 


cu televiziunile în perioadele fără campanie electorală. Partidul 
controlează toată operaţiunea, comandă articolele, iar site-urile 
raportează agenţiei şi partidului ce ştiri a publicat în schimbul 
banilor. Articolele nu sunt marcate ca publicitate politică, cititorul 
nu este informat că materialul este plătit de liberali. Informaţia 
despre banii plătiţi de PNL apare într-un răspuns transmis de 
biroul de comunicare al PNL la o solicitare Libertatea din 5 
decembrie 2023. 


Răspunsul liberalilor a venit pe 25 ianuarie 2024, la 51 de zile de la 
data solicitării. Legea privind accesul la informaţiile de interes 
public prevede un termen de cel mult 30 de zile pentru oferirea 
unui răspuns. „Nicolae Ciucă a cerut să fie dat răspunsul după ce 
presa a insistat. Termenul legal era deja depăşit, biroul de 
comunicare nu primea nimic de sus. Ciucă a cerut să fie trimis un 
răspuns, chiar dacă nu conţine informaţiile solicitate. Bode nu a 
dorit să dea un răspuns”, au dezvăluit surse din PNL pentru 
Libertatea. 


Libertatea a solicitat informaţii despre site-urile cu care PNL are 
contract direct sau prin intermediul agenţiilor pentru publicitate 
politică. Partidul Naţional Liberal nu a dat, în răspunsul oferit 
Libertatea, numele vreunui site care primeşte bani de la partid 
prin intermediul agenţiilor intermediare. O investigaţie Libertatea 
din luna decembrie a dezvăluit că site-ul digi24.ro a încasat peste 
un milion de euro de la PNL de când în fruntea partidului au ajuns 
Nicolae Ciucă şi Lucian Bode. O sumă importantă a primit-o şi site- 
ul B1TV în 2022, un milion de euro. 


Contractul s-a încheiat în vara lui 2022 din cauza atacurilor 
postului TV la adresa conducerii PNL, potrivit unor surse liberale. 
Site-urile antena3.ro şi romaniatv.net au încasat şi ele sute de mii 
de euro de la conducerea liberală. PNL invocă o clauză de 
confidenţialitate. Cine sunt cele trei firme la care au ajuns banii 
publici Liberalii susţin, în răspunsul oficial, că respectă principiul 
transparenţei şi ar dori să informeze publicul, dar nu pot oferi 
informaţiile solicitate din cauza unor „clauze de confidenţialitate 


cuprinse în contracte”. Confidenţialitatea a apărut însă în 
mandatul tandemului Ciucă - Bode, începând din aprilie 2022. În 
perioada în care PNL a fost condus de Ludovic Orban şi Florin Cîţu, 
partidul a pus la dispoziţia presei toate informaţiile despre 
contractele încheiate pentru promovare, fără să invoce vreo 
clauză de confidenţialitate. 


Inventus Strategy Design SRL, administrată de Cosmin Ivănuş, a 
primit de la PNL 40.890.038 de lei anul trecut. Firma lui Ivănuş se 
ocupă de promovarea partidului pe marile site-uri naţionale, iar 
colaborarea cu partidul a început în ianuarie 2022. Tandemul 
Ciucă - Bode a preluat conducerea PNL în aprilie 2022. Practic, 
agenţia cumpără articole pozitive în numele partidului şi la 
comanda acestuia. A doua firmă care a încasat bani de la PNL este 
V PR COMM Agency SRL. Contractul a fost în valoare de 3.665.557 
de lei. Firma are drept misiune publicitatea politică în teritoriu, nu 
la site-urile cu impact naţional. O a treia companie, care este 
utilizată pentru campaniile de promovare, este Avandor Labs. 


Suma încasată de la PNL, în 2023, este de 1,2 milioane de lei. 
Partidul a plătit şi campanii pe Facebook, valoarea totală fiind de 
231.326 de lei. PNL a încasat o subvenție de aproape 75 de 
milioane de lei în 2023. Din această sumă, 46 de milioane de lei au 
mers la capitolul presă şi propagandă. Ce spune PNL căa 
cumpărat cu banii publici PNL susţine, pentru Libertatea, că a ales 
să gestioneze bugetul alocat pentru servicii de promovare prin 
intermediul unor agenţi care se ocupă de „media planning şi 
media buying”. Se precizează că agenţiile îşi desfăşoară activitatea 
„în conformitate cu strategia şi nevoile de comunicare transmise 
de PNL. 


„Obiectul contractelor este promovarea mesajelor PNL exclusiv în 
mediul online astfel: preluarea mesajelor principalilor 
comunicatori ai partidului, preluarea conţinutului diseminat prin 
intermediul comunicatelor de presă, al social media şi 
promovarea activităţii partidului şi membrilor acestuia”, este 
răspunsul oferit de conducerea PNL prin intermediul biroului de 


comunicare la solicitarea Libertatea. PNL recunoaşte astfel că site- 
urile mediatizează contracost ce comandă partidul. „Sumele 
cheltuite, precum şi mixul de media variază de la o lună la alta în 
funcţie de strategia de comunicare a partidului pentru luna 

respectivă”, conchide partidul. 


Modul în care partidele folosesc banii este controlat anual de 
Curtea de Conturi şi Autoritatea Electorală Permanentă. Ambele 
instituţii sunt conduse de oameni susținuți de PSD: Toni Greblă şi 
Mihai Busuioc. Controalele nu precizează niciodată cum s-au 
cheltuit banii, ci prezintă doar neregulile descoperite. Nicolae 
Ciucă a uitat ce a promis: PNL nu trebuie să opacizeze informaţiile 
Preşedintele PNL, Nicolae Ciucă, a declarat, pe 13 decembrie 
2023, întrebat de Libertatea despre contractele partidului cu 
presa, că şi-a oferit „mereu disponibilitatea să pună cifrele pe 
masă” şi că PNL va avea „toate datele în transparenţă”. 

„Eu cred că este o problemă care trebuie clarificată şi tranşată cât 
se poate de clar. PNL nu trebuie să opacizeze această situaţie”, 
afirma preşedintele PNL la mijlocul lunii decembrie. Ulterior, 
conducerea PNL a refuzat să răspundă, în termenul legal, la 
solicitarea Libertatea. 


PNL a copiat rețeta PSD și a lui Marcel 
Ciolacu 


Primul partid care a refuzat să ofere informaţii despre modul în 
care utilizează banii publici a fost Partidul Social Democrat, sub 
conducerea lui Marcel Ciolacu. Deşi a promis în mai multe 
intervenţii publice că va transparentiza activitatea partidului şi 
contractele cu presa, liderul PSD a ţinut totul la secret. PSD poate 
fi considerat cel mai mare investitor în presă în ultimii doi ani, 
suma depăşind 110 milioane de lei (22 milioane de euro). 
Libertatea a solicitat PSD informaţii despre contractele cu presa în 
ianuarie 2023, dar până în ianuarie 2024 nu a primit vreun răspuns 
la solicitare. Partidul are, potrivit mai multor surse politice, 


contracte prin intermediul unei agenţii de publicitate cu site-urile 
digi24.r0, romaniatv.net, antena3.ro, dcnews.ro şi stiripesurse.ro. 


Ce prevede legea privind informaţiile de 
interes public, dar și Constituţia 


Răspunsul PNL a venit după 51 de zile şi numeroase insistenţe din 
partea Libertatea pentru a primi un răspuns conform prevederilor 
legale. Conducerea partidului nu a informat că are nevoie de mai 
mult de zece zile pentru a oferi un răspuns. Legea 544/2001, 
privind liberul acces la informaţiile de interes public, prevede la 
articolul 7: Autorităţile şi instituţiile publice au obligaţia să 
răspundă în scris la solicitarea informaţiilor de interes public în 
termen de 10 zile sau, după caz, în cel mult 30 de zile de la 

volumul lucrărilor documentare şi de urgenţa solicitării. 


În cazul în care durata necesară pentru identificarea şi difuzarea 
informaţiei solicitate depăşeşte 10 zile, răspunsul va fi comunicat 
solicitantului în maximum 30 de zile, cu condiţia înştiinţării 
acestuia în scris despre acest fapt în termen de 10 zile. Constituţia 
României prevede la articolul 31 că Dreptul persoanei de a avea 
acces la orice informaţie de interes public nu poate fi îngrădit. 

